Lindie Strydom: Vooraf besluitnemingArgieffoto (Foto: Clovis_Cheminot, Pixabay) Ons seuns is Lego mal en altyd op die uitkyk vir ŉ spesiale aanbod of bietjie afslag, wat ongelukkig meer kere soos ŉ slaggat is. Vóór jy daardie verlydelike rooi plakker met “50% af” gesien het, was jou oog nog mooi op die bal: ons spaar en werk en werk en spaar vir daai spesifieke stel. En dan skielik swig ons voor die “nooit-eers-daaraan-gedink-nie-winskopie” en die somme klop nie meer nie! So leer ek saam met my kinders ŉ belangrike lewensles hierdie vakansie waar daar nou meer tyd is om by hierdie winkel en daardie winkel in te stap vir wat ons dink net window shopping is: “Neem die besluit vóór jy by die winkel ingaan” of nog beter – moenie eers ingaan as jy klaar gekies het waarvoor jy spaar en werk en werk en spaar nie of soos in baie “grootmense” se geval, as jy klaar al jou geld geblaas het nie! Dit laat my dink aan wat die sielkundige, James Clear sê: “Stop making choices and start making commitments.” My verbintenis tot sekere doelwitte waaroor ek voor die tyd mooi rustig en nugter, versigtig en berekend kon dink, vereenvoudig en vergemaklik of skakel sommer geheel en al uit, baie van die keuses en oorweldigende hoeveelheid opsies waaroor ek in die hitte van die oomblik staan en wroeg of wik en weeg en probeer mik en pas met geld wat ek weet ek nie het nie of dinge wat ek nie wil doen nie! Ek val nie vir slim of manipulerende verkoopstegnieke wat jou hartklop opjaag as hulle sê “maar dis net vir vandag!” nie, want ek beoefen die ongelooflike krag van “vooraf-besluitneming”! In plaas van “voornemens” vir die jaar, wil ek dus eerder kyk na my “verbintenis” vir die jaar wat hopelik sal help met die daaglikse uitdaging van waarvoor om ja en waarvoor om nee te sê. Wat is die “Ja!” waarvoor ek leef en waartoe ek myself verbind, sodat ek makliker “Nee!” kan sê vir die oulike en dierbare perdjies wat ek nie kan bekostig om ook nog op te saal nie! Soos Paulus kan ek ook nie sê, “dat ek dit alles al het of die doel al bereik het nie, maar ek span my in…” (Fil.3:12)! En die verwagting in my hart is dat my verbintenis tot die belangrikste, my sal spaar van die onbenullige wat tyd, geld, energie en lewe steel en dat my fokus op die beste, my sal weerhou van die “goeie” sodat ek gehoorsaam aan God dalk ook soos Moses voor die see sal staan en die water sien oopgaan in 2018!